**Vážení odberatelia, venujte, prosím, pozornosť nasledujúcim informáciám**

**„Zamedzte prepojeniu vlastného zdroja s rozvodmi pitnej vody z verejného vodovodu a zlegalizujte vypúšťanie odpadových vôd do verejnej kanalizácie bez finančných náhrad a pokút!“**

1. **Vlastný zdroj (studňa, vrt, ...) nesmie byť prepojený s vodovodnými rozvodmi pitnej vody v dome, nakoľko vzniká miešanie vlastnej vody a pitnej vody z verejného vodovodu, čo je neprípustné.**

* Prepojením vzniká riziko kontaminácie pitnej vody a **verejného ohrozenia zdravia**.

**Ako postupovať?**

* Prepoj vlastnej vody je nutné bezodkladne odstrániť na vlastné náklady.
* Za odstránenie prepoja sa nepovažuje použitie poistných ventilov a spätných klapiek na prepínanie a zastavenie vody. **Rozvody vody musia byť fyzicky odpojené.**
* O spôsobe zrušenia prepoja a o správnom technickom riešení používania vlastnej vody je možné informovať sa v LVS.
* O zrušení prepoja je potrebné informovať LVS. Zamestnanci LVS **musia následne skontrolovať** správne odstránenie prepojenia a zabezpečiť odpojené rozvody zabezpečovacími plombami.

1. **V rozpore s platnými predpismi je aj vypúšťanie vody z vlastných zdrojov do verejnej kanalizácie bez predpísaného merania a bez jej evidencie.**

* Nelegálne vypúšťané odpadové vody, ktoré nebudú merané a následne fakturované, navyšujú celkové náklady spojené s odvádzaním a čistením odpadových vôd.

**Ako postupovať?**

* Je potrebné bezodkladne písomne požiadať LVS o predaj meradla na meranie použitej vody z vlastného zdroja, prípadne o určenie množstva použitej vlastnej vody iným predpísaným spôsobom.
* Zamestnanci LVS následne skontrolujú a zabezpečia namontované meradlo.
* Na zlegalizovanie odvádzania  vody z vlastného zdrojado verejnej kanalizácie a jej čistenia je potrebné aktualizovať existujúcu zmluvu s LVS, v ktorej bude určený spôsob fakturácie.

1. **Producent (zákazník) má povinnosť oznámiť LVS aktuálne zastavané a spevnené plochy, z ktorých sa odvádzajú vody z povrchového odtoku (tzv. zrážkové vody) do verejnej kanalizácie.**

**Ako postupovať?**

* Na webovom sídle LVS v záložke „Pre zákazníkov-Tlačivá na stiahnutie“ sa nachádzajú predpísané tlačivá, ktoré je potrebné vyplniť a doručiť do zákazníckeho centra LVS, a to:
* [Výpočet množstva odvedenej odpadovej vody z povrchového odtoku - obyvateľstvo](https://www.lvsas.sk/documentloader.php?id=1263&filename=ev%C3%BDpo%C4%8Det%20mno%C5%BEstva%20odvedenej%20odpad.vody%20z%20povrch.odtoku-obyvate%C4%BEstvo-tla%C4%8D-27.8.18.pdf)
* [Výpočet množstva odvedenej odpadovej vody z povrchového odtoku - ostatní](https://www.lvsas.sk/documentloader.php?id=1255&filename=ev%C3%BDpo%C4%8Det%20mno%C5%BEstva%20odvedenej%20odpad.vody%20z%20povrch.odtoku-ostatn%C3%AD-tla%C4%8D-27.8.18.pdf)
* Na zlegalizovanie odvádzania vôd z povrchového odtoku(zrážkových vôd)do verejnej kanalizácie a ich čistenie je potrebné bezodkladne aktualizovať existujúcu zmluvu s LVS, v ktorej bude určený spôsob fakturácie.
* O spôsobe zrušenia odvádzania zrážkových vôd je možné informovať sa v LVS.

1. **Producent (zákazník), ktorý má žumpu, lapač tukov, vlastnú čistiareň odpadových vôd, je povinný zabezpečiť zákonným spôsobom likvidáciu fekálií, tukov alebo kalov na vlastné náklady, čo je povinný preukázať a zdokladovať.**

* LVS poskytuje špeciálne vozidlá aj na vývoz fekálií, tukov, kalova zabezpečuje ich likvidáciu zákonným spôsobom, o čom vydá platný doklad.

**Ako postupovať?**

* O vývoz a likvidáciu fekálií, kalov, tukov je možné LVS požiadať elektronicky na adrese: [kanal@lvsas.sk](mailto:kanal@lvsas.sk) alebo osobne, prípadne na telefonickom kontakte: **0905 423 452, 0905 280 955, 0908 916 580.**
* Na základe vzájomnej dohody sa bude realizovať a fakturovať vývoz a likvidácia fekálií, kalov, prípadne tukov.
* LVS upozorňuje, že pri vývoze uvedených odpadov **je producent (zákazník) zodpovedný** **za preukázanie zákonnej likvidácie odpadu**, nie za jeho vývoz.

**„Nečakajte na kontrolu a využite ponúkané možnosti zlegalizovať** **používanie vlastných zdrojov a vypúšťanie odpadových vôd do verejnej kanalizácie bez finančných náhrad a pokút.“**

* **LVS je vo svojej pôsobnosti povinná vykonávať kontroly** na zistenie nelegálneho stavu. Nie vždy sa to zaobíde bez problémov. Zamestnanci LVS sa pri niektorých kontrolách stretávajú s neochotou odberateľov a ich neprimeranou reakciou.
* V súlade s platnými predpismi osoby poverené prevádzkovateľom sú oprávnené vstupovať v nevyhnutnom rozsahu na cudzie pozemky a do cudzích objektov na účely zabezpečenia spoľahlivej funkcie verejného vodovodu a verejnej kanalizácie, zistenia stavu meradla alebo jeho montáže, demontáže, opravy, údržby alebo výmeny, vykonania kontrolného merania množstva a kvality vody a vypúšťaných odpadových vôd, vykonania odstávky vody a obnovenia dodávky vody, zistenia technického stavu vodovodnej prípojky a kanalizačnej prípojky.
* Na základe spomínaných skutočností sú odberatelia a producenti povinní spolupracovať s poverenými zamestnancami našej spoločnosti a umožniť im vstup na pozemok či do nehnuteľnosti, aby bolo možné zrealizovať kontrolu na odbernom mieste.
* **V prípade, ak odberateľ v čase kontroly neumožní prístup povereným zamestnancom LVS k meradlu, vodovodnej prípojke alebo kanalizačnej prípojke na nehnuteľnosti, na ktorej je zriadená, LVS zabezpečí prerušenie dodávky pitnej vody.**

**Cieľom kontrol je:**

* Odstrániť akékoľvek prepojenia medzi pitnou vodou z verejného vodovodu dodávanou LVS a vodou z vlastných zdrojov,
* spresniť všetkých producentov, ktorí odvádzajú odpadové vody do verejnej kanalizácie, ktoré nie sú merané a fakturované,
* spresniť a aktualizovať množstvo vôd z povrchového odtoku odvádzaných do verejnej kanalizácie.

*Ak sa Vás týkajú predchádzajúce informácie o nedodržiavaní zákona o vodovodoch a kanalizáciách alebo ak máte pochybnosti, či je na Vašom odbernom mieste všetko v poriadku, nečakajte na kontrolu. Neváhajte a navštívte zákaznícke oddelenie LVS a zlegalizujte si stav bez finančných náhrad a pokút uzatvorením novej zmluvy na dodávku vody z verejného vodovodu a na  odvádzanie odpadovej vody verejnou kanalizáciou a jej čistenie.*

*Ak sa Vás uvedená problematika netýka, prosím považujte tento dokument len za informáciu o prebiehajúcich kontrolných činnostiach v snahe skvalitňovať služby poskytovane LVS.*

**Liptovská vodárenská spoločnosť, a. s.**

**Liptovský Mikuláš**